‘Polisie moet SAUK8 beskerm’Foeta Krige en Suna Venter Die Sunday Times het berig Suna Venter, senior radioregisseur, ontvang dreigboodskappe, daar is by haar motor ingebreek en daar is glo op haar geskiet. Daar is glo ook by die TV-regisseur, Busisiwe Ntuli, se huis ingebreek en iemand het glo in haar motor probeer vasry. Foeta Krige, uitvoerende regisseur van Monitor en Spektrum op RSG, se huiswerker is glo tydens ŉ rooftog by Krige se huis met ŉ vuurwapen gedreig. “Berigte dat die SAUK8 steeds aan intimidasie en doodsdreigement onderwerp word, is rede tot ernstige kommer,” het Phumzile van Damme, woordvoerder van die DA, gesê. “Volgens berigte leef hulle in vrees weens die dreigemente, wat glo daarop gerig is om hulle van hul saak in die konstitusionele hof te laat afsien.” Die SAUK-8 wil hulle steeds tot die konstitusionele hof wend om te versoek dat ŉ parlementêre ondersoek gedoen word na verskeie kwessies by die SAUK, aangesien die joernaliste “se werksomstandighede steeds onuithoudbaar” is. “Dit is duidelik sekere individue, met baie mag en ŉ belang by die uitkoms van die hofsaak, is vir die doodsdreigemente verantwoordelik.” Van Damme het gesê die DA sal die waarnemende nasionale polisiekommissaris versoek om vir die SAUK8 polisiebeskerming te reël totdat die hofsaak afgehandel is. Volgens Van Damme sal die party ook die parlementere ad hoc-komitee oor die SAUK, wat Dinsdag vir die eerste keer vergader, versoek om vanjaar nog hul ondersoek na die openbare uitsaaier af te handel. “Dit is ŉ hartseer dag wanneer joernaliste geintimideer word terwyl hulle veg vir hul grondwetlike reg om sonder vrees en intimidasie oor nuus te berig. Alle Suid-Afrikaners moet woedend wees oor die skrikbewind teen ons joernaliste.” Krige, Venter, Ntuli, Krivani Pillay, Jacques Steenkamp, Lukhanyo Calata, Vuyo Mvoko en Thandeka Gqubule is almal in Julie deur die SAUK afgedank, omdat hulle volgens die uitsaaier “voortgaan om die SAUK-bestuur se gesag te ondermyn” en hul “wangedrag onhoudbaar” geword het. Nadat die joernaliste hulle na die arbeidshof gewend het, is sewe van hulle weer in hul poste aangestel. Mvoko, wat slegs op kontrakbasis vir die SAUK gewerk het en nie vas aangestel was nie, se hofaansoek om weer deur die openbare uitsaaier aangestel te word, is in Augustus in die hooggeregshof in Johannesburg van die hand gewys. Mvoko het intussen aangedui hy sal teen die uitspraak appelleer. Lees alle vorige berigte oor die SAUK8 op Maroela Media.